Hõimurahvaste programmi kaudu toetab Eesti Vabariik uurali põlisrahvastega seotud teadus-, haridus-, kultuuri- ja teabeprojekte, vastavalt programmi toetusvaldkondadele ja prioriteetidele.

Hõimurahvaste programmi üldeesmärk on aidata kaasa soome-ugri rahvaste keelte ja kultuuride arendamisele, aeglustada assimileerumisprotsessi ning talletada keele- ja kultuuripärandit.

Programmi temaatika jaguneb neljaks üksteist vastastikku toetavaks valdkonnaks, milleks on haridus ja koolitus, teadus, kultuur ning teabevahetus.

Programmi prioriteetideks on kaasa aidata:

* uurali põlisrahvaste keelte kasutussfääri laiendamisele, sh neis keeltes antava hariduse edendamisele;
* hõimurahvaste noorte identifitseerumisele oma kultuuri ja keele kandjatena;
* uurali põlisrahvaste kultuuride suurema avatuse saavutamisele ning kultuuri- ja muude kontaktide mitmekesistamisele;
* uurali põlisrahvaste rahvusliku eneseteadvuse kasvule;
* hõimurahvaste kaasaegse elukorralduse arendamisele.

Programmi nõukogu jagab toetusi programmi eesmärkidega kooskõlas olevatele projektidele neli korda aastas.

PROJEKTITOETUSI võivad taotleda Euroopa Liidu juriidilised isikud, kodanikud ja residendid, soovitavalt koostöös uurali põlisrahvaste esindajatega.

Hindamiskriteeriumid skaalal 0-5:

1. projektitaotluse eesmärkide ja tegevuste vastavus hõimurahvaste programmi eesmärkidele ja prioriteetidele;
2. taotluse eelarve põhjendatus, kulutuste seostatus eesmärkide saavutamisega. Eelarve hindamisel hinnatakse kulude otstarbekust ja põhjendatust (sh otseste ja kaudsete kulude vahekorda). Võrdse sisuga projektide puhul eelistatakse neid projekte, kus taotleja panustab kaas- ja omafinantseeringuga;
3. sihtgruppide kaasatus ja tegevuse mõju ühiskonnale, sh valitud meetodite ja tegevuste mõjusus ja asjakohasus;
4. projekti meeskonna varasemad kogemused ja kaasatud ekspertide kompetents soome-ugri teemaga tegelemisel.

Hindamise alused ekspertidele:

Eelistada tuleks:

1. valdkondi, kust laekub vähe taotlusi;
2. Venemaa soome-ugri väikerahvaste taotlusi (läänemeresoomlased, siberi rahvad);
3. Venemaa soome-ugri maadest saabuvaid/vahendatavaid projekte (kuna toetusi saavad taotleda vaid Euroopa Liidu juriidilised isikud, kodanikud ja residendid peab Venemaalt esitatava taotluse projektijuht leidma Eestist partneri, kes projekti enda nimel esitab);
4. Venemaa soome-ugrilaste sõite Eestisse (teises järjekorras toetada eestlaste sõite Venemaa soome-ugri maadesse);
5. Eestis elavate soome-ugrilaste (ja nende seltside) oma ajaloolisele kodumaale suunatud tegevust.
6. Nõukogu ei eralda toetust tehnika ostmiseks, honorarideks, päevarahade hüvitamiseks.
7. Nõukogu ei toeta üldjuhul koosoleku päevaks toimunud projekte (erandkorras on siiski võimalus küsida toetust ka koosolekute vahelisel ajal).
8. Programmi toetuse eest väljaantud paberkandjal raamatud tuleb pool aastat pärast raamatu ilmumist tasuta e-raamatuna kättesaadavaks teha.